চলতি অর্থবছরের প্রথম তিন মাসে (জুলাই-সেপ্টেম্বর) রাজস্ব আদায়ের হার গত পাঁচ বছরের মধ্যে সর্বনিম্ন। বার্ষিক উন্নয়ন কর্মসূচি (এডিপি) বাস্তবায়নের হার তিন বছরের মধ্যে সবচেয়ে কম। উন্নয়ন সহযোগীদের কাছ থেকে ঋণ সহায়তাও কমে গেছে। নির্বাচনের মাত্র আড়াই মাস আগে অর্থনীতির এসব গুরুত্বপূর্ণ সূচক দেখার বা বোঝার সময় নেই সংশ্লিষ্ট জনপ্রতিনিধিদের। নির্বাচন সামনে থাকায় জনগণকে খুশি করার জন্য তাঁদের এ মুহূর্তে দরকার প্রকল্প, দরকার টাকা। প্রশাসনের প্রাণকেন্দ্র সচিবালয়ে তদবির বেড়ে গেছে মন্ত্রী-এমপিদের। এলাকার রাস্তা নির্মাণের জন্য এক মন্ত্রী ডিও লেটার (আধাসরকারি পত্র) পাঠাচ্ছেন আরেক মন্ত্রীর কাছে। সংসদ সদস্যরা নিজ নিজ এলাকার রাস্তাঘাট, সেতু-কালভার্ট নির্মাণের টাকা চেয়ে অনুরোধপত্র পাঠাচ্ছেন মন্ত্রীর কাছে। মেয়র, উপজেলা চেয়ারম্যানরাও দৌড়ঝাঁপ করছেন প্রকল্প ও টাকার জন্য।